b'\n_START_ARTICLE_\nKanarbiku t\xc3\xa4nav (K\xc3\xa4rdla)\n_START_PARAGRAPH_\nKanarbiku t\xc3\xa4nav on t\xc3\xa4nav K\xc3\xa4rdla l\xc3\xb5unaosas._NEWLINE_T\xc3\xa4nav on 500 meetri pikkune. Ta algab Liiva t\xc3\xa4navalt ja kulgeb valdavalt edela suunas, \xc3\xbcletab Lodju t\xc3\xa4nava ja kulgeb m\xc3\xb5nda aega Liivaoja paremal kaldal, teeb l\xc3\xb5pus k\xc3\xa4\xc3\xa4naku l\xc3\xb5unasse ja l\xc3\xb5peb tupikuna. T\xc3\xa4nava algus, 200 meetrit kuni Lodju t\xc3\xa4navani, asfalteeriti 1990. aasta paiku, l\xc3\xb5puosa on kruusatee.\n_START_SECTION_\nSild \xc3\xbcle Liivaoja\n_START_PARAGRAPH_\n1970. aastatel ei keeranud Kanarbiku t\xc3\xa4nav l\xc3\xb5pus l\xc3\xb5unasse, vaid selle asemel j\xc3\xa4tkus loode suunas, \xc3\xbcletas puusilla abil Liivaoja ning l\xc3\xb5ppes Kabeli (tollal S\xc3\xa4de) t\xc3\xa4naval. Sild lagunes, taastati, kuid lagunes uuesti, p\xc3\xb5hjuseks asjaolu, et seda \xc3\xbcletati korduvalt silla kandev\xc3\xb5ime jaoks ebakohaste s\xc3\xb5idukitega._NEWLINE_2000. aasta paiku rajati Kabeli t\xc3\xa4navale uuselamu, mis blokeerib ruumi l\xc3\xa4bimurde jaoks. Seet\xc3\xb5ttu Kanarbiku t\xc3\xa4nava silda arvatavasti ei taastatagi, v\xc3\xa4hemalt mitte autodele \xc3\xbcletatavana._NEWLINE_P\xc3\xa4rast silla lagunemist muutus Kanarbiku t\xc3\xa4nava l\xc3\xb5pp tupikuks ja teda j\xc3\xa4tkati l\xc3\xb5una suunas kuni linna piirini. T\xc3\xa4nava kunagist kulgemist meenutab asjaolu, et maja number 9 ei asu t\xc3\xa4navast vasakul nagu paaritu numbriga majad harilikult, vaid paremal._NEWLINE_Google\'i kaart annab k\xc3\xa4\xc3\xa4nukohast l\xc3\xb5unasse j\xc3\xa4\xc3\xa4va osa nimeks Luige t\xc3\xa4nav ja seet\xc3\xb5ttu Kanarbiku t\xc3\xa4nava pikkuseks umbes 350 meetrit.\n_START_SECTION_\nLiiva t\xc3\xa4nava ristmik\n_START_PARAGRAPH_\nKanarbiku t\xc3\xa4nav algab T-kujuliselt ristmikult, kus Liiva t\xc3\xa4nav on peat\xc3\xa4nav. Enne ristmikku Kanarbiku t\xc3\xa4nav hargneb ja j\xc3\xa4tab ristmikule v\xc3\xa4ikese kolmnurga, millel kasvab mitu suurt kuuske ja v\xc3\xa4iksemaid puid. See on K\xc3\xa4rdla ainus ristmik, mille keskel kasvab suuri puid._NEWLINE_Puud varjavad vaadet p\xc3\xb5hja, kesklinna poolt tulevatele s\xc3\xb5idukitele, kuid see ei v\xc3\xa4henda oluliselt liiklusohutust, sest Kanarbiku t\xc3\xa4navalt tulevad s\xc3\xb5idukid peavad nagunii ristmikul kiirust oluliselt v\xc3\xa4hendama.\n_START_SECTION_\nLodju t\xc3\xa4nava ristmik\n_START_PARAGRAPH_\nEnamik liiklusvahendeid, mis Kanarbiku ja Lodju t\xc3\xa4nava ristmikule idast l\xc3\xa4henevad, keerab paremale, p\xc3\xb5hja poole, sest nii otse kui vasakule viiv tee l\xc3\xb5peb tupikus. P\xc3\xb6\xc3\xb6rdel on vaja olla ettevaatlik, sest kes kurvi v\xc3\xa4lja ei v\xc3\xb5ta, s\xc3\xb5idab otse Liivaojja, mille kallas on selle koha peal harilikust k\xc3\xb5rgem ja erandlikult kivine. Liivaoja ei ole Lodju t\xc3\xa4navast eraldatud piirde ega mururibaga ega muudmoodi._NEWLINE_Olukorra teeb raskemaks asjaolu, et ristmikust ida poole j\xc3\xa4\xc3\xa4b sirge ja h\xc3\xa4sti s\xc3\xb5idetav asfalttee, mis ahvatleb kiirust lisama. Vahetult enne ristmikku on v\xc3\xa4ike k\xc3\xbcngas, mis varjab vaate: ristmikku pole peaaegu n\xc3\xa4ha ja Liivaoja ei paista \xc3\xbcldse. P\xc3\xb6\xc3\xb6re tuleb teha laskumise pealt ja v\xc3\xb5tta tuleb mitte t\xc3\xa4isnurk, vaid natuke rohkem. Lisaks k\xc3\xb5igele on Lodju t\xc3\xa4nav sellel kohal kitsas, nii et p\xc3\xb6\xc3\xb6re tuleb teha t\xc3\xa4pselt. Ristmik on t\xc3\xa4histatud liiklusm\xc3\xa4rkidega "Anna teed", mis j\xc3\xa4tab mulje, et suurim oht ristmikul on m\xc3\xb6\xc3\xb6da peateed, Lodju t\xc3\xa4navat tulevad s\xc3\xb5idukid._NEWLINE_\xc3\x95nnetusi juhtub ristmikul siiski harvem kui v\xc3\xb5iks arvata. Ristmiku liiklustihedus on v\xc3\xa4ga v\xc3\xa4ike ning enamik liiklejatest on \xc3\xbcmberkaudsed elanikud, kes teavad ristmiku ohtlikkust ja on sellega harjunud.'